เงินบาทเปิด 30.63/65 ทรงตัว
ธนาคารซีไอเอ็มบี ไทยรายงาน เงินบาทเปิด 30.63/65 ทรงตัวแม้เฟดประกาศใช้ QE4 นักลงทุนจับตาเลือกตั้งญี่ปุ่น
13 ธ.ค. 2555

ธนาคารซีไอเอ็มบี ไทยรายงาน เงินบาทเปิด 30.63/65 ทรงตัวแม้เฟดประกาศใช้ QE4 นักลงทุนจับตาเลือกตั้งญี่ปุ่น
นักบริหารเงินจากธนาคารซีไอเอ็มบี ไทย เปิดเผยว่า เงินบาทเปิดตลาดเช้านี้อยู่ที่ระดับ 30.63/65 บาท/ดอลลาร์ ทรงตัวจากปิดเย็นวานนี้ที่ระดับ 30.62/64  บาท/ดอลลาร์ โดยผลการประชุมของธนาคารกลางสหรัฐ (เฟด) ไม่มีผลกระทบต่อค่าเงินบาท  ล่าสุด ธนาคารกลางสหรัฐ (เฟด) มีมติคงอัตราดอกเบี้ยระยะสั้น (fed funds rate) ที่ระดับ 0 - 0.25 % ในการประชุมระยะเวลา 2 วันซึ่งเสร็จสิ้นเมื่อวานนี้ (12 ธ.ค.) นอกจากนี้ เฟดยังประกาศใช้มาตรการผ่อนคลายเชิงปริมาณรอบที่ 4 (QE4) โดยระบุว่าจะเข้าซื้อพันธบัตรรัฐบาลสหรัฐรอบใหม่ในวงเงิน 4.5 หมื่นล้านดอลลาร์ต่อเดือน พร้อมกับให้คำมั่นสัญญาว่าจะตรึงอัตราดอกเบี้ยไว้ที่ระดับต่ำเป็นพิเศษจนกว่าอัตราว่างงานจะลดลงต่ำกว่า 6.5% โดยมีเป้าหมายที่จะกระตุ้นการเติบโตของเศรษฐกิจและการสร้างงาน 
"ปัจจัยที่เกิดจากสหรัฐฯที่จะเพิ่มวงเงินซื้อต่างๆ ซึ่งส่งผลกระทบต่อค่าเงินตัวอื่น แต่ค่าเงินบาทยังคงทรงตัวอยู่"นักบริหารเงินกล่าว
ทั้งนี้ ปัจจัยที่นักลงทุนให้ความสนใจคือ ประเทศญี่ปุ่นจะมีการเลือกตั้งในอีกไม่กี่วันข้างหน้า
ส่วนความเคลื่อนไหวของค่าเงินสกุลหลักต่างประเทศช่วงเปิดตลาดเช้านี้ เงินเยนอยู่ที่ระดับ 83.42/44 เยน/ดอลลาร์ แข็งค่าจากช่วงเย็นอยู่ที่ระดับ 82.80/85 เยน/ดอลลาร์ เงินยูโรอยู่ที่ระดับ 1.3060/3063 ดอลลาร์/ยูโร แข็งค่าจากช่วงเย็นอยู่ที่ระดับ 1.3018 /3025 ดอลลาร์/ยูโร 
นักบริหารเงิน ประเมินกรอบความเคลื่อนไหวของเงินบาทวันนี้ไว้ระหว่าง 30.60-30.70 บาท/ดอลลาร์